Enhedslisten foreslog på byrådsmøde mandag, at alternativer til forbindelsen over Egholm inddrages i kommende VVM-undersøgelse. Forslaget blev dog nedstemt.

Per Clausen (E) og Lasse Puertas Navarro Olsen (E) kæmper en ensom kamp for Enhedslistens holdninger til den kommende 3. limfjordsforbindelse. De er helt åbent modstandere af forbindelsen over Egholm, og derfor foreslog de på byrådsmøde mandag, at man i den kommende opdatering af VVM-redegørelsen også inddrager alternativer til netop den forbindelse. Det blev dog stemt ned af samtlige partier i Aalborgs byråd. - Jeg synes jo, at det er helt utroligt, at man er så fastlåst på det her, at man nægter at lave undersøgelser, når man ved, der er sket så meget, siden man lagde sig fast på det her i 2014, fortæller Per Clausen efter aftenens byrådsmøde. I 2011 blev der startet en proces med en VVM-redegørelse, der først var færdig i 2014. Der sagde god for forbindelsen over Egholm, mens andre alternativer også blev tjekket. Den redegørelse skal nu opdateres, og netop fordi det "bare" er en opdatering, skal redegørelsen ikke indeholde alternativerne igen. - Hvis vi begynder på en lang proces igen, så vil vi få det ud af det, at man på Christiansborg vil sige, at de der nordjyder kan ikke finde ud af, hvad de vil alligevel. Resultatet af det vil være, at så får vi ikke en 3. limfjordsforbindelse, fortæller borgmester i Aalborg kommune, Thomas Kastrup-Larsen (S). Selvom Enhedslisten forslag i første omgang er nedstemt, så har de endnu ikke opgivet kampen for en anden løsning, der skal lette trafikken over Limfjordens vande. - De penge som den nu tidligere regering og Dansk Folkeparti fandt, var jo afsat til kollektiv trafik. Det skal de jo stadig bruges på. Så der er sådan set ikke nogen penge til den her motorvejsforbindelse, så dem skal de have fundet først. Så det er først senere, at man sige, at slaget er tabt, fortæller Per Clausen.